สังคมข่าวหุ้น
*แมงเม่ากระเป๋าตุง
3 ก.ค. 2562

เกียรติก้อง ว่องไวยากร
*แมงเม่ากระเป๋าตุง
*ช่วงตลาดหุ้นขาขึ้นแบบนี้ น้องแมงเม่าโกยกำไรเข้ากระเป๋ากันเป็นว่าเล่น ดัชนีหุ้นไทยเข้าใกล้สู่ภาวะกระทิง หุ้นที่ซื้อตุนไว้ก่อนหน้านี้น้องเม่าก็ทยอยขายออกให้ต่างชาติ ขณะที่กระแสเงินจากต่างประเทศยังคงไหลเข้าอย่างต่อเนื่อง และหากไม่เกิดวิกฤติจากสงครามการค้าอย่างรุนแรง ค่าเงินบาทก็ยังแข็งขึ้นเรื่อย ๆ ฝรั่งขนเงินเข้าช้อปกันสนุกสนาน หลังตั้งรัฐบาลใหม่กลางเดือนนี้ ดัชนี 1,780 จุด มีโอกาสได้เห็นกันแน่
*SCB ของเสี่ยอาทิตย์ นันทวิทยา ประธานกรรมการบริหารไทยพาณิชย์แรงไม่ตกหลังจากขายหุ้นไทยพาณิชย์ประกันชีวิต หรือ SCBLIFE งานนี้หลายคนอยากรู้ ว่าราคาเหมาะสมควรเป็นเท่าไหร่กันแน่ เพราะยังไม่มีข้อมูลเชิงลึกออกมา วันนี้บรรดานักวิเคราะห์จะเข้าพบผู้บริหารแบงก์ จะช่วยไขข้อข้องใจให้กับนักลงทุน และอาจมีข่าวดีเรื่องปันผลพิเศษแถมมาอีกด้วย ส่วนจะเอาเงินไปลงทุนอะไรนั้นยังต้องมาลุ้นกันต่อไป ต้องจับตากันอย่างใกล้ชิดนะจะบอกให้
*ส่วนสาวกกองทุน LTF อาจต้องทำใจหากไม่มีต่ออายุสิ้นปีนี้ เนื่องจากคลังยังไม่เห็นความจำเป็น เมื่อกองทุนหมดนี้อายุก็มีกองทุนอื่นให้ลงทุนอีกเยอะ ขณะที่กองใหม่จะมาแทนยังไม่ชัดเจน ต้องรอให้รัฐมนตรีคลังคนใหม่ (อุตตม) มาก่อน ใครที่ยังไม่ได้ซื้อก็รีบซื้อแอลทีเอฟเก็บไว้ซะ เดี๋ยวจะไม่ทัน
*TTCL ของฮิโรโนบุ อิริยา ประธานกรรมการทีทีซีแอล ค่อย ๆ ขึ้นมาอย่างต่อเนื่อง กราฟตอนนี้สวยมาก เก็งกำไรทั้งเรื่องของผลประกอบการไตรมาสที่ 2 ที่จะเติบโตค่อนข้างมาก จากการขายหุ้นโรงไฟฟ้าที่เมียนมา ขนาดกำลังการผลิต 120 เมกะวัตต์ จะบันทึกเป็นกำไรพิเศษประมาณ 600-650 ล้านบาท รวมทั้งงานใหม่ที่เข้าคิวมาอีกหลายงาน ราคาแถว ๆ 9 บาทถือว่าน่าลงทุน มีโอกาสไปทดสอบแนวต้าน 10 บาทเร็ว ๆ นี้ หากเทียบกับตอนพีกสุดแล้วจะยืนเหนือ 40 บาทโน่น
*หุ้น WORK ของเสี่ยตา ปัญญา นิรันดร์กุล ประธานกรรมการเวิร์คพอยท์ เอ็นเทอร์เทนเมนท์ ดูทรงแล้วยังเป็นขาขึ้น กระแสรายการ 10 Fight 10 แรงจริง ๆ เรตติ้งพุ่งกระฉูด แม้ราคาหุ้นในรอบ 1 เดือนที่ผ่านมา ปรับตัวขึ้นมากกว่า 20%  แต่ราคามีโอกาสปรับขึ้นไปอีก
*KTC ของเสี่ยระเฑียร ศรีมงคล  ประธานเจ้าหน้าที่บริหารบัตรกรุงไทย  เริ่มอืด หลายโบรกฯ ปรับคำแนะนำให้เป็น “ถือ” แล้ว จากก่อนหน้านี้เชียร์ “ซื้อ” หลายอย่างยังเป็นแค่คาดการณ์อนาคต โดยเฉพาะธุรกิจใหม่นาโนและพิโกไฟแนนซ์ ของจริงยังไม่เกิดรายได้ แต่ราคาในกระดาน วิ่งเกินราคาเป้าหมายไปมากแล้ว ในรอบ 3 เดือนที่ผ่านมาราคาเพิ่มขึ้น 20% ทำให้น้องแมงเม่าต้องกลับมานั่งคิดกันใหม่ ว่าจะไปยืนอยู่บนยอดดอย หรือจะถอยออกมาก่อนดีกว่า
*กลุ่มปิโตร ร่วงตามราคาน้ำมัน หลังจากเก็งโอเปกประกาศลดกำลังการผลิตไปแล้ว แต่ตลาดฯ กลับมองว่าไม่มีอะไรเปลี่ยนแปลงไปจากเดิม เพราะแค่ยืดระยะเวลาออกไป ไม่ได้ลดกำลังการผลิตต่อวันลง รวมทั้งความกังวลต่อสถานการณ์การค้าโลก แม้ทรัมป์กับจีนจะคลี่คลาย แต่กลับมาป่วนยุโรปแทน กราฟหุ้นกลุ่ม PTT ของเฮียชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ เริ่มปรับทิศทางเป็นขาลง น้องเม่าหลายคนซื้อปตท.แถว 49 บาท ราคาย่ำอยู่แถวนี้ รอเมื่อไหร่จะทะลุ 50 บาทเสียที แต่ถ้าถือยาว ๆ ก็รอกินปันผลไปเลยดีกว่าเล่นรอบ
*TASCO หุ้นยางมะตอย ของสมจิตต์ เศรษฐิน กรรมการผู้จัดการใหญ่ ทิปโก้แอสฟัลท์ ราคาขยับดี หลายโบรกฯ เชียร์ซื้อ เนื่องจากเป็นหุ้นได้ประโยชน์จากค่าเงินบาทแข็ง และโครงการลงทุนของภาครัฐ ปีนี้กำไรมีโอกาสเติบโตสูงกว่า 400% เป้าหมาย 26 บาท อัพไซด์ยังเหลือเยอะ
*ธนาคารซีไอเอ็มบี ไทย จำกัด (มหาชน) หรือ CIMBT ได้ขยายระยะเวลาโปรแกรมเงินฝากประจำพิเศษ 7 เดือน ดอกเบี้ย 1.95% ต่อปี และสำหรับลูกค้า CIMB Preferred และ CIMB Private Banking ดอกเบี้ย 2% ต่อปี ออกไปอีก โดยมีผลตั้งแต่วันที่ 1 ก.ค. 2562 โปรแกรมดังกล่าว ธนาคารจะเปิดรับฝากจนกว่าจะมียอดเงินฝากรวมของโครงการครบวงเงินที่ธนาคารกำหนดไว้ ผู้ที่สนใจสามารถเปิดบัญชีขั้นต่ำตั้งแต่ 50,000 บาทต่อรายการฝาก